A XVI-a ediție a Concursului național de comunicări științifice pentru elevi și profesori din învățământul preuniversitar „CH3IMIA – prieten sau dușman?!”

[bookmark: _Hlk129257548]Sâmbătă, 18 mai 2024, Facultatea de Chimie a Universității din București și Inspectoratul Școlar al Municipiului București organizează, sub patronajul Ministerului Educației, etapa finală a Concursului naţional de comunicări știinţifice pentru elevii din clasele liceale, disciplina Chimie, intitulat „CH3IMIA  –  prieten sau dușman?!”.
Concursul, aflat la cea de-a XVI-a ediție, urmărește promovarea creativității, cultivarea gândirii științifice și a colaborării în echipă, dezvoltarea abilităților de comunicare și a spiritului competitiv în cercetarea științifică din domeniul chimiei, obiective deosebit de importante în educarea și punerea în valoare a abilităților și pasiunii elevilor pentru această disciplină. Prin participarea la eveniment, elevii au șansa de a cunoaște activitatea experimentală realizată de alți colegi din țară pasionați de chimie, și eventual de a schimba idei care să contribuie la aprofundarea cunoștințelor lor în acest domeniu.
Pe lângă cele patru secțiuni dedicate elevilor de liceu, la care participă echipe formate din câte doi elevi cu lucrări calificate la etapa județeană și, respectiv, a Municipiului București, simpozionul va găzdui și o secțiune destinată elevilor din ciclul gimnazial, precum și una adresată profesorilor din învățământul preuniversitar. 
Comisiile de evaluare, formate din cadre didactice ale Facultății de Chimie a Universității din București, vor aprecia calitatea, originalitatea și contribuția personală a elevilor în elaborarea și prezentarea lucrărilor științifice respective. 
Cele mai bune prezentări ale fiecărei secțiuni vor fi răsplătite cu premii și mențiuni acordate de Ministerul Educației, iar Facultatea de Chimie va conferi mențiuni speciale. Evenimentul beneficiază de sponsorizarea Societății de Chimie din România și a firmei Merck Romania SRL, una dintre cele mai importante companii din domeniul chimiei de la nivel național. 
Pentru mai multe detalii despre ediția din anul 2024 a concursului „CH3IMIA – prieten sau dușman?!”, persoanele interesate pot accesa acest link.
